《开元寺飞来柏》
清代·许赓皞

苍龙挟山雷劈石，溪涛怒卷风雨泣。寺门偃仰不计年，奇气耸身作鬼立。

枞身桧叶成空腔，黛色参天更奇特。空山卧干蛟螭僵，白昼攫人牙爪黑。

古来大材本非易，传以飞来知未必。文章暴露遭斧斤，神物凭依降精魄。

嘻嘻出出惊宋火，附会蛮君与鬼伯。愚民喜作不稽谈，请官镇以祝融宅。

我来但伤梁栋失，载酒时时吊遗迹。只今鹿苑亦荒凉，夕照鸦啼劝归客。

作者简介：许赓皞，字秋史，瓯宁人。有《平远堂遗诗》。